Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основ начлен 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А. С. од Скопје, поднесена против Решение на Агенцијата за администрација, по предметот Барање за пристап до информации од јавен карактер, на 27.05.2024 година го донесе следното

**Р Е Ш Е Н И Е**

1. Жалбата изјавена од А. С. од Скопје, поднесена против Решението на Агенцијата за администрација бр.08-934/2 од 27.03.2024 година, заведена во Агенцијата под бр.08-145 на 27.05.2024 година, по предметот Барање за пристап до информации од јавен карактер, **СЕ ОДБИВА како неоснована.**
2. **Решението на Имателот на информации бр.08-983/4 од 30.04.2024 година СЕ ПОТВРДУВА.**

**О Б Р А З Л О Ж Е Н И Е**

А. С. од Скопје, како што е наведено во Жалбата, на 18.04.2024 година поднел Барање за пристап до информации од јавен карактер до Агенцијата за администрација, со кое побарал по е-маил да му се достави фотокопија или електронски запис од следните информации:

„**Сите списи во предметот по моја жалба** поднесена на ден 21.03.2024 година до Комисијата на Агенцијата за администрација за одлучување по жалби и приговори на административните службеници во втор степен поради молк на администрација на Општина Чаир.

Да ми се достават сите документи кои се поврзани со овој предмет

Дописот и доставница со кој се доставува жалбата до општина Чаир

Дописот и доставница со кој е побарано произнесување по претставката

Доставените списи од предметот и одговор на жалбата од општина Чаир

Записник што евентуално е составен.“

Постапувајќи по ова Барање, Имателот на информации на 30.04.2024 година, му доставил на Барателот Решение бр.08-983/4 од 30.04.2024 годинасо кое Барањето на Барателот се отфрла. Во Решението е наведено: „По разгледување на предметното барање, службеното лице овластено за посредување со информации од јавен карактер го оцени истото како непотполно, односно утврди дека со предметното барање не се бара информација од јавен карактер, поради што на барателот по пат на електронска пошта на ден 24.04.2024 година му укажа да го дополни односно прецизира барањето во делот Сите документи кои се поврзани со предмет по жалба поднесена на 21.03.2024 година. Барателот по укажувањето не поднесе ново, односно дополнително барање, туку по пат на електронска коресподенција на ден 24.04.2024 година одговори дека „иако се поминати сите законски рокови нема добиено ниту одлука од општина Чаир на неговото барање, ниту одлука од Комисијата по неговата жалба и не може да знае кои документи ги има во предметот оформен по неговата жалба“. По разгледувањето на целокупната документација беше утврдено дека барањето не ги исполнува условите од членот 16 од Законот за слободен пристап до информации од јавен карактер, односно дека барањето според својата содржина не може да биде прифатено како Барање за слободен пристап до информации од јавен карактер.... имателот на информации оцени дека бараните информации не претставуваат информации од јавен интерес, односно дека истите претставуваат личен интерес на барателот, па оттука истиот неосновано се повикува на Законот за слободен пристап до информации од јавен карактер.“

Незадоволен од наведеното Решение, Барателот на информации на 13.05.2024 година поднесе Жалба до Агенцијата, заведена во архивата на Агенцијата под бр.08-145. Во Жалбата е наведено дека „На 30.04.2024 година од е-маил на службено лице на мојот е-маил е доставено решението бр.08-983/4 од 30.04.2024 година на Агенцијата за администрација со кое моето барање се отфрла со образложение дека бараните информации претставуваат мој личен интерес и се цитира дефиницијата за јавен интерес...“.

Агенцијата, преку е-маил заведен под бр.08-145 од 14.05.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 27.05.2024 година, Имателот на информации до Агенцијата достави допис Произнеусвање по жалба бр.08-983/7 од 21.05.2024 година, во кој наведува: “...со оглед на фактот што и по укажувањето, сега жалителот не поднесе дополнување на барањето, односно не прецизираше на што аудира кога го побарува сите документи во врска со предметот, следуваше Агенцијата за администрација да го донесе сега обжаленото решение, со кое Барањето за пристап до информации од јавен карактер заведено под број 08-983/1 од 18.04.2024 година беше отфрлено. Останатите барани информации не беа доставени до сега жалителот ..поради фактот што побараните податоци беа проценети како информации од приватен, а не од јавен интрес.“

Земајќи ги предвид расположливите списи по предметот, Агенцијата за заштита на правото на слободен пристап до информациите од јавен карактер, утврди дека **Жалбата е неоснована**, а Решението на Имателот го потврди, поради следното:

Согласно член 17 став 1 од Законот за слободен пристап до информации од јавен карактер, ако барањето е непотполно и поради тоа имателот на информации не може да постапува, тој ќе побара од барателот на информацијата да го дополни барањето, со укажување на последиците ако тоа не го направи. Барателот е должен да го дополни барањето во рок од три дена од денот на известувањето за потребата од дополнување на барањето, односно во рок од три дена од денот на приемот на известувањето за потребата од дополнување на барањето. Во конкретниот случај, Имателот на информации побарал од Барателот да го направи истото, за дел од бараната информација.

Во член 17 став 3 од истиот Закон е наведено дека, ако барателот не постапи согласно со ставот 1 на овој член, имателот на информацијата со решение ќе го отфрли барањето, порадишто Имателот постапил правилно по Барањето, бидејќи истиот не го дополнил своето барање.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Во конкретниот случај, Барателот поднел Барање за пристап до информации од јавен карактер до Имателот на информации за предмет „Жалба“ пред Комисија на Агенцијата за администрација за одлучување по жалби и приговори на административни службеници во втор степен, поради штоАгенцијата смета дека Барателот веќе е странка пред надлежен орган, и своите права треба и е должен да ги остварува согласно друг материјален закон, а не согласно Законот за слободен пристап до информации од јавен карактер.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел,преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или како странкида обезбедуваат докази за водење на судски постапки,дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“. Законската дефиниција на “јавниот интерес“значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Поради горе наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.